प्रत्येक भोग में शुभ और अशुभ कर्म ही कारण हैं। पुण्य-कर्म में जीवन सुख भोगता है और पाप-कर्म में दुःख का अनुभव करता है। जैसा कर्म किया जाता है, वैसा ही फल का उपभोग किया जाता है। हम सब लोग कर्म के अधीन हैं। संसार में कर्म ही जीवों की सन्तान है, कर्म ही उनके बन्धु-बान्धव हैं तथा कर्म ही यहाँ पुरुष को सुख-दुःख में प्रवृत्त करते हैं। पूर्वजन्म का किया हुआ कर्म ही कर्ता को मिलता है। जीव अपने कर्मों के अनुसार ही देवता, मनुष्य, पशु-पक्षी और स्थावर योनियों में जन्म लेता है तथा उन योनियों में वह सदा अपने किए हुए कर्म को ही भोगता है। वास्तव में, सुख-दुःख दोनों अपने ही किए हुए कर्मों के फल हैं। पृथ्वी पर कोई भी पुरुष ऐसा नहीं है जो पूर्वजन्म के किए हुए कर्म को अन्यथा कर सके अर्थात् बिना भोगे रह सके। सभी जीव अपने कमाये हुए सुख-दुःख को ही खर्च करते हैं। भोग के बिना किए हुए कर्म का नाश नहीं होता।